Günther Bornkamm

Günther Bornkamm (* 8. október 1905, Görlitz, Pruské kráľovstvo† 18. február 1990, Heidelberg, Nemecko) bol nemecký protestantský teológ.

 Životopis 
Bornkamm študoval protestantskú teológiu na Eberhard Karls Universität v Tübingene, Philipps-Universität v Marburgu a Georg-August-Universität Göttingene. V roku 1930 obhájil na univerzite v Marburgu pod vedením Rudolfa Bultmanna dizertačnú prácu a získal akademický titul Dr. theol.

V roku 1934 sa habilitoval na niekdajšej Albertus-Universität v pruskom Königsbergu. No už v roku 1937 mu nacisti odňali povolenie vyučovať (venia legendi), pretože bol aktívnym spolupracovníkom protinacistickej Vyznávajúcej cirkvi (Bekennende Kirche). Nesúhlasil s nacifikáciou nemeckého protestantizmu a odmietal sa podieľať na aktivitách tzv. Deutsche Christen. Následne pôsobil ako farár v Münsteri a Dortmunde. V roku 1943 musel narukovať.

Do akademického sveta sa mohol vrátiť až po skončení Druhej svetovej vojny. V rokoch 1947 až 1949 bol profesorom teológie na Georg-August-Universität v Göttingene.

Od roku 1949 až do svojej emeritácie v roku 1971 pôsobil Bornkamm ako riadny profesor Nového zákona na Ruprecht-Karls-Universität v Heidelbergu. V akademickom roku 1965 / 1966 bol rektorom tejto univerzity.

Počas pôsobenia v Heidelbergu napísal aj svoje najznámejšie dielo Jesus von Nazareth (1956). Bornkamm bol, na rozdiel od Bultmanna, presvedčený, že historicko-kritická exegéza dokáže odlíšiť medzi skutočnými Ježišovými výrokmi a neskoršími teologickými interpretáciami jeho učeníkov. Ježišov príbeh je možné, doslova, „odfiltrovať“ z kerygmy. Táto Bornkammova kniha bola preložená do viacerých svetových jazykov.

Ďalšou významnou prácou bola Überlieferung und Auslegung im Matthäusevangelium (Tradícia a výklad v Matúšovom evanjeliu) z roku 1960. Günther Bornkamm, Willi Marxsen (1919 – 1993) a Hans Conzelmann (1915 – 1989) sú právom považovaní za priekopníkov tzv. redakčnej kritiky v rámci novozákonnej historicko-kritickej exegézy.

Knihu Paulus venoval Bornkamm „svojmu priateľovi Hansovi von Campenhausenovi pri príležitosti jeho 65. narodenín.“

Bornkamm bol od roku 1956 členom Heidelberskej akadémie vied (Heidelberger Akademie der Wissenschaften). Taktiež bol členom Ekumenického združenia protestantských a katolíckych teológov (Ökumenischer Arbeitskreis evangelischer und katholischer Theologen) a  Köngenského zväzu (Köngener Bund).

K jeho žiakom o. i. patrili aj Egon Brandenburger (* 1928), Dieter Georgi (1929 – 2005) a Ferdinand Hahn (1926 – 2015).

 Rodina 
Jeho brat bol cirkevný historik Heinrich Bornkamm (1901 – 1977), špecializoval sa predovšetkým na život a dielo Martina Luthera.

Manželkou Günthera Bornkamma bola teologička Elisabeth Zinn (1908 – 1995), mimochodom, vzdialená príbuzná a priateľka známeho nemeckého teológa a protinacistického bojovníka Dietricha Bonhoeffera (1906 – 1945).

Dcérou Günthera a Elisabethy Bornkammovcov je profesorka anglistiky a literárnej vedy na Universität Konstanz Aleida Assmann (* 1947), jej manželom je nemecký egyptológ Jan Assmann (* 1938).

 Výber z diela 
 Mythos und Evangelium. 1951. (spoluautor: Walter Klaas)
 Das Ende des Gesetzes: Paulusstudien. 1952.
 Jesus von Nazareth. 1956.
 Überlieferung und Auslegung im Matthäusevangelium. 1960 (spoluautori: Gerhard Barth a Heinz Joachim Held)
 Paulus. 1969.
 Das Vaterbild im Neuen Testament. In: TELLENBACH, Hubertus (ed.). Das Vaterbild in Mythos und Geschichte: Ägypten, Griechenland, Altes Testament, Neues Testament. Mainz: Kohlhammer Verlag, 1976. ISBN 3-17-002645-3. s. 136 – 154.
 Zugang zur Bibel: eine Einführung in die Schriften des Alten und Neuen Testaments. 1980. (spoluautor: Hans Walter Wolff)
 Studien zum Neuen Testament. 1985.
 Studien zum Matthäus-Evangelium. 2009. (vydal Werner Zager)

 Literatúra 
 LÜHRMANN, Dieter – STRECKER, Georg (ed.). Kirche - Festschrift für Günther Bornkamm. Tübingen: Mohr Siebeck, 1980.
 HENGEL, Martin. Günther Bornkamm. In: Jahrbuch der Heidelberger Akademie der Wissenschaft für 1991. Heidelberg, 1992. s. 100 – 103.; Theologische, historische und biographische Skizzen  (Kleine Schriften VII). Tübingen: Mohr Siebeck, 2010. s. 405 – 408.
 MERK, Otto. Bornkamm, Günther. In: Religion in Geschichte und Gegenwart. 4. vyd. Band 1. Tübingen, 1998. Sp. 1698.
 THEIßEN, Gerd. Neutestamentliche Wissenschaft vor und nach 1945: Karl Georg Kuhn und Günther Bornkamm. Heidelberg: C. Winter, 2009.

 Referencie 

 Externé odkazy 
 portal.dnb.de
 historische-kommission-muenchen-editionen.de

 Zdroj 

Kategória:Nemeckí teológovia
Kategória:Protestantskí teológovia
Kategória:Nemeckí vysokoškolskí pedagógovia